মাত্রাতিরিক্ত রাসায়নিক সার ব্যবহারের কারণে বিদেশে আম রফতানি করা যাচ্ছে না বলে বৃহস্পতিবার বিধানসভায় দাবি করলেন খাদ্য প্রক্রিয়াকরণ বিভাগের মন্ত্রী কৃষ্ণেন্দুনারায়ণ চৌধুরী। হুগলির গোঘাটের ফরওয়ার্ড ব্লক বিধায়ক বিশ্বনাথ কারকের এক প্রশ্নের জবাবে মন্ত্রী ওই কথা জানান। সভার বাইরে মন্ত্রী বলেন, ‘‘রাসায়নিক সারের বিরুদ্ধে সরকারি স্তরে প্রচার চালানো সত্ত্বেও সে রকম কাজ হচ্ছে না। এখনও মাটিতে বা গাছে স্প্রে করে রাসায়নিক সার দেওয়া হচ্ছে। বিদেশে যখন সেই আম পাঠানো হচ্ছে, সে সব দেশে পরীক্ষায় পাশ করা সম্ভব হচ্ছে না।’’ মন্ত্রীর আক্ষেপ, বারবার বলা সত্ত্বেও জৈব সার ব্যবহারে রাজি নন চাষিরা। তার ফলে আমে মাত্রাতিরিক্ত রাসায়নিক সার ব্যবহারের প্রমাণ পেয়েছে বিদেশি রাষ্ট্রগুলি। গত বছর মহারাষ্ট্র ও গোয়া থেকে পাঠানো সব আলফানসো আম বিদেশে বাতিল হয়। এ বছর মালদহ থেকেও বিদেশে আম রফতানি করা সম্ভব হবে না। মালদহের আম রফতানি না-হওয়ার আরও একটি কারণ হিসাবে মন্ত্রী জানান, তাঁর দফতর রফতানির পরিকাঠামো তৈরি করতে পারেনি। তিনি বলেন, ‘‘যত দিন না কেন্দ্রীয় উদ্যান মন্ত্রককে এর সঙ্গে যুক্ত করতে পারছি, তত দিন বিদেশে রফতানির সুযোগ-সুবিধা নিতে পারব না।’’ তবে তাঁরা কলকাতা ময়দানে বাজি মেলার জায়গায় এবং আলিপুরে এগ্রি-হর্টিকালচার সোসাইটিতে আম মেলা করবেন বলে মন্ত্রী জানিয়েছেন।